
Hogyan vált elsővé Pest-Buda az ország városai között?

Egy település felemelkedése soktényezős folyamat. A 18–19. század fordulóján a provinciális, falusias, német többségű (➝15) településből lassan várossá bővülő Pestre már úgy tekintettek, mint az ország első kereskedelmi és közlekedési gócpontjára, bár a hivatalos központ Pozsony volt. A főváros gondolata, vagyis hogy Pest-Budát gazdasági, politikai, kulturális centrummá kell emelni, Széchenyi Istváné volt.

1848-ban Budapest már az ország első kereskedővárosa. A dinamizmusban a sokrétű polgári réteg játszotta a fő szerepet, vagyis a vállalkozó földbirtokosok, kereskedők, iparosok és a humán-műszaki értelmiség. A rohamos fejlődés a 19. század második negyedében indult meg, ekkor tűnt ki Pest-Buda az ország városai közül, és vált a polgárosodás központjává és kitüntetett helyszínévé. Ehhez csatlakoztak az egyetemek és más kulturális intézmények (➝26). Ebben a korszakban Pest-Budának a külkereskedelemben játszott szerepe volt fontos, 1873 előtt az ipar (➝19, ➝20) csak regionális feladatot töltött be.

Budapest rohamos gyarapodása a városfejlődés olyan típusába tartozik, amely szoros kapcsolatban állt a mezőgazdaság és az ipar együttműködésével; ahogy a kiváló történész, Ránki György megállapította, Budapest a kereskedelem mellett ipari várossá erősödött. Eleinte az óriási kapacitással rendelkező malomipar, valamint más élelmiszeripari termékfeldolgozók domináltak. Az 1870-es években 12–14 millió mázsa mezőgazdasági termék érkezett hajón és vasúton. Az élelmiszerexportból származó tőke aztán erjesztően hatott az építőanyag-termelésre, a vasiparra és a gépgyártásra is. Ez nem külső, gyarmati, hanem belső, szerves fejlődést jelentett. Úgy is mondhatjuk, hogy Pest, Buda és Óbuda alapvetően a maga életrevalóságából lett főváros a 19. század közepére. Európai mértékkel azonban még közepes méretű és jelentőségű városnak számított.

A század utolsó évtizedeiben az ipari, pénzügyi és kereskedelmi szívóerőt egészítette ki a politikai-adminisztratív és a látványosan erősödő kulturális vonzerő, amely együttesen gyökeresen megváltoztatta a főváros és környéke népességének arculatát is (➝43, ➝44).

A világvárossá növekedő Budapesten az 1873-as városegyesítés után már tudatos, átgondolt fejlesztés is zajlott, mégpedig a város és a kormányzat szoros összefogásával, amit a Fővárosi Közmunkák Tanácsa reprezentált (➝16). (FI)

Mitől bűzlött a városegyesítés?

A kolerás megbetegedést (ázsiai hányszékelést – ahogy a 19. századi Magyarországon nevezték) egy baktérium váltja ki, amelyet bár korábban is ismertek, de járványszerű megbetegedést Európában csak a 19. század elejétől okozott. A csupán néhány órástól az egy-két napig terjedő lappangási idő után a folyamatos hányás és hasmenés következtében a beteg veséje leáll kiszáradás miatt, majd vérkeringése összeomlik, és meghal.

A világjárvány először 1831-ben érte el Magyarországot. Akkor még szinte semmit nem tudtak erről a betegségről, sem azt, hogy mi okozza, sem azt, hogyan terjed, így az is homályos volt, hogyan kellene védekezni ellene. Ezután 1848–1849-ben okozott újra komolyabb problémát. Az 1866-os járvány után kezdték el érdemben kutatni az összefüggést a rossz életkörülmények (konkrétan az ivóvíz minősége és a csatornázás hiánya), valamint a betegség között. A korábbi esetekről készített statisztikai adatokat elemezve megfigyelték, hogy a polgárias Lipótvárosban alig volt jelen a betegség, míg a külvárosokban ezrével tarolt. Ez a felismerés nagy lökést adott Pest vízvezeték- és csatornahálózatának kiépítéséhez. 1867-ben, a járvány lecsengésével pedig sor került az Ördög-árok beboltozására is a patak krisztinavárosi és tabáni (➝35) szakaszán, ezen felül szigorú rendszabályokkal léptek fel az utcai szemetelés (➝30) ellen Budán.

A 19. század utolsó nagy kolerajárványa 1872–1874 között szedte áldozatait Magyarországon, így a betegség némileg beárnyékolta a városegyesítés ünnepélyes aktusát. A fővárosban több ezer halottat számoltak össze, országosan pedig több százezer volt az elhunytak száma. Nehezítette a helyzetet, hogy a kolerával párhuzamosan az egységes fővárosnak egy himlőjárvánnyal is szembe kellett néznie, aminek közel másfél ezer áldozata volt. A járvány az élet minden területére kihatással volt, vidéken éhínség, Budapesten a kereskedelem pangása (➝12) okozott megélhetési gondokat.

Ez volt az első kolerajárvány, amelyről szakszerű és tanulságos nyilvántartást vezettek. Ebben az időszakban végezte kutatásait Fodor József (1843–1901) orvosprofesszor, aki a levegő, a víz és a talaj szennyeződéseinek élettani hatását vizsgálta. Munkájával megalapozta a fővárosi közegészségügyet. 1878–1879-ben Rózsahegyi Aladár orvosprofesszorral közösen 1300 olyan lakóházat vizsgáltak meg Budapesten, amelyek 1863–1877 között a jelentősebb járványok idején kiemelkedő vagy átlagos halálozási számot mutattak. A talaj és az ivóvíz mellett a lakások általános szennyezettségét is szemügyre vették. Fodorék következtetése az volt, hogy a rossz higiéniai körülmények  kedveznek a kolera- és tífuszmegbetegedéseknek, hisz a beteg szervezete legyengül, így kiszolgáltatottabb lesz, mint a tiszta vizet fogyasztó, tisztább körülmények között élő lakók. Ezzel rámutatott arra, hogy a rosszul kialakított árnyékszék-berendezések, az ivóvízbe szivárgó fekália, illetve trágya jelentős összefüggésben van a fertőzéssel. A higiénia legfőbb követelményének azt jelölte ki, hogy zárható árnyékszékeket kell létesíteni, ahonnan semmilyen „szétfreccsenés” nem történhet. Az árnyékszéket pedig használat után vízzel kell öblíteni. Ezt bevezetendőnek tartotta a csatornák esetében is, amelyeknek szakszerű vezetésével a fertőző csíra nem tud kijutni a levegőbe.

A Pestet, Budát és Óbudát egyesítő 1872. évi XXXVI. törvénycikk (➝93) létrehozta a főváros új egészségügyi struktúráját is. A fővárosi tisztifőorvos mellett 13 kerületi orvos, 1 főorvosi szaksegéd, 14 halottkém és 20 kerületi bába működött az új Budapest területén. A törvény emellett rendelkezett a fővárosi Közegészségügyi Bizottság megalakításáról is.

Az 1873-as járványt követően 1886-ban, 1892–1893-ban, 1910-ben és 1914–1915-ben is megjelent a kolera Budapesten (és Magyarországon), ezek a járványok viszont merőben más lefolyásúak voltak, mint korábban. Robert Koch német mikrobiológusnak sikerült azonosítania a kolerabaktériumot 1884-ben, így a járványkezelés szinte rutinszerűen folyt le a századvégi Budapesten. (MB)

Sertésfőváros?

A 18. században kialakult pesti külvárosokban, azaz a mai Kiskörúton túli városrészekben szinte teljesen általános volt, hogy a szegényebbek haszonállatot tartanak, illetve tenyésztenek. A város fejlődésével, polgáriasodásával ez azonban egyre kényelmetlenebbé vált, és a század végén a városvezetés elrendelte, hogy a sertéskereskedők sertéseiket házaikból a Hatvani vámvonalon kívüli mezőségre telepítsék (mai Népszínház utca, II. János Pál pápa tér, Teleki tér környéke). 1819-ben ezt a „kereskedelmi sertésszállástelepet” a Gyáli út és az úgynevezett Sertés-tavak közötti térségre helyeztette át a tanács. Ugyanitt Pest városa is kialakított magának egy sertéstelepet, és így aktív szereplője lett az állatkereskedelemnek. Az 1850-es években több kereskedő a külföldre szánt állatok könnyebb szállíthatóságának céljával a kőbányai vasútállomás közelében vásárolt telket, ahol szállásokat állított fel. Ez ellen az addig nyugodt, szőlőtermő környéken élők és az itt „kéjlakot” – tulajdonképpen nyaralót – birtokló tulajdonosok persze azonnal tüntetni kezdtek, sikeresen. A feszült helyzet megoldásaként a városvezetés ekkor elhatározta, hogy egy állandó, a közrendészeti szempontoknak is megfelelő szállást létesít „a sertéskereskedésnek Pest város határában maradandó megtelepedhetése és fölvirágoztatása tekintetében” a kőbányai vasút közelében. Így került a telep 1858-ban a mai Kőbányai út–Vaspálya utca–Szállás utca közötti, akkor még üres területre. A mintegy 70 holdnyi városi területen első körben 21 parcellát bocsátottak árverésre, oly feltétellel, hogy ott csakis sertéstelep létesíthető. A város mellett további tizenegy civil vásárolt itt parcellát. (A befolyt összegből finanszírozták a Vigadó [➝29] megépítését.) A terület hamar az ország legnagyobb sertéskereskedelmi központjává vált. Állatokat nemcsak Magyarország területéről, de Szerbiából és Romániából is hajtottak fel Kőbányára: 1870-ben 588 860 állat érkezett ide, ami európai szinten is jelentősnek tekinthető.

Fejlődésében szerepet játszott az 1869-ben alapított Első Magyar Sertéshízlaló és Kölcsönelőlegező Rt. is, ami a piac szervezésében vállalt szerepet. A telep környékén daramalom és több tonna takarmányt befogadni képes tároló is épült. Külön területet biztosítottak a trágyának, utakat építettek, a disznók számára szükséges homok tárolásáról is a közelből gondoskodtak. Az állatok vízigényét eleinte helyi, gőzerővel működtetett kutakkal oldották meg. Az állatok fürösztésére kővel burkolt medencék készültek, és a leírások tanúsága szerint kiemelt szerepet fordítottak az egészségügyi követelményekre is. A telepet látványosságként mutogatták az ideérkező külföldi delegációknak. A fővárosi tanácson (➝6) belül pedig külön bizottság alakult a sertéstelep ügyeinek intézésére.

A telep jelentőségét mutatja, hogy 1872-ben külön vasúti szárnyat építettek, ami az északi vonalon keresztül közvetlenül az országos, sőt a nemzetközi vérkeringésbe is becsatolta a telepet (➝18). A vasúti szárnyvonal ünnepélyes átadására kivonultak miniszterek, illetve a városi és a vasúti vezetők. A vonal létesítésével az állatexport igazán modern körülmények között zajlott: az összállomány mintegy 40%‑a külföldre, főleg Ausztriába és Németországba került. Az 1890-es években a már 176 holdnyi területen fekvő telep állandó sertésállománya (120-160 ezer darab) évenként másfél millió mázsa takarmányt fogyasztott el. 1890-ben még Ferenc József is ellátogatott ide, és megtekintette az egyik magántelepet.

1895-ben azonban addig ismeretlen vész ütötte fel a fejét a disznók között. Ez nemcsak az állományt tizedelte meg, de Ausztria és Németország is bezárta kapuit az állatszállítmányok előtt. A járvány hatására a beteg állatok számára külön ólakat építettek, kiépült a vezetékes víz- és csatornahálózat a telepen, és létesült egy korszerű vágóhíd is. A sertésvész előtti fénykor azonban soha nem tért már vissza.

Az 1910-es évekre a körülmények is megváltoztak, Kőbánya számára egyre terhesebb lett az óriási telep. Ráadásul egyre inkább felértékelődött a külváros (➝43), és a gazdák számára sokkal jobb üzletnek bizonyult volna építési telekként értékesíteni hajdani disznótelepeiket. Végül Budapest új helyszínt keresett a sertéstelepnek, azonban a kormány keresztülhúzta a főváros számításait. A földművelésügyi miniszter ugyanis új sertéstelep és -hizlalda létesítését tervezte Nagytétényben, hogy a közalkalmazottak számára így biztosítson sertéshúst. A beruházás 1914-ben megvalósult, ráadásul onnantól külföldről érkező tenyészállatokat kizárólag Nagytétényben fogadhattak, így Kőbánya történetének dicsőséges sertéstenyésztő fejezete örökre lezárult, igaz, nem egyik napról a másikra. Négy-öt telep, tízezres számú sertéssel, továbbra is megmaradt Kőbányán, ami ellen rengeteg panasz volt még az 1930-as években is. Annál is inkább, mert bár 1928-ban a főváros megvásárolta a nagytétényi telepet, de a kőbányai disznóállomány átköltöztetése mégsem valósult meg: azt csak 1937-ben határozták el, ötéves határidővel. (MB)

Bűnös városból keresztény Budapest?

„[Budapest] az elmúlt évben a nemzet megrontója lett. Tetemre hívom itt a Duna partján a magyar fővárost: ez a város megtagadta ezeréves múltját, ez a város sárba tiporta koronáját, nemzeti színeit és vörös rongyokba öltözött. Ez a város börtönre vetette, kiüldözte a hazából annak legjobbjait, és egy év alatt elprédálta összes javainkat” – e szavakkal „köszöntötte” Horthy Miklós, még mint fővezér Budapestet 1919. őszi bevonulása alkalmából (➝37).

A főváros-ellenességnek akkor már jelentős hagyománya volt: hasonlóan más európai metropoliszokhoz, a 19–20. század fordulóján Budapestre is sokan mint valami idegenre tekintettek, a bűn melegágyára, ahol a hagyományos társadalmi rend és tekintély eltűnése jelzi az erkölcsi hanyatlást (➝5, ➝27). Budapest az 1873-as egyesítést követően vált gyors ütemben igazi modern nagyvárossá, ezzel külön világgá az országon belül. A 19. századi német nyelvű Budát és Pestet felváltotta egy etnikailag, vallásilag és kulturálisan sokszínű nagyváros, amely a statisztikákban magyar nyelvűvé vált, de sokkal inkább többnyelvű volt: a lakosság több mint fele ugyanis legalább két nyelven beszélt. (➝15) A főváros társadalmának sajátos jelleget kölcsönzött a jelentős zsidó lakosság: az izraelita vallásúak aránya 1900-ban lakosainak egynegyedét, 1930-ban egyötödét tette ki. A foglalkozási szerkezet hasonlított a nyugati nagyvárosokéhoz: egyre nagyobb arányú iparhoz, illetve a kereskedelemhez és a pénzügyekhez kötődő lakossággal, valamint növekvő tisztviselői réteggel (➝21).

A heterogenitás élménye, a különböző „idegenek” jelenléte az értelmiség és a polgárok egy részében azonban zavart és félelmet is keltett, és összekapcsolódott a modernitás újdonságainak – mint az individualizáció, a bulvársajtó (➝25), a nagyvárosi bűnözés (➝36, ➝45)  vagy éppen az éjszakai élet (➝46) – kritikájával, továbbá az antiszemitizmussal. A város- és zsidóellenes beszédmód az első világháború idején tovább erősödött, aztán 1919-től a jobboldali közvélekedésben ideális bűnbak lett a főváros, amely úgymond az őszirózsás forradalomért, a Tanácsköztársaságért és Trianonért is felel.

Erre példa az idézett Horthy-beszéd, de a történész Szekfű Gyula híres Három nemzedék című 1920-as munkája is, amelyben külön fejezet szól a témáról: „A zsidó értelmiség […] ráteszi kezét Budapestre mint szellemi központra is. Mintha csak óriási nagyvállalat volna, magára veszi az ország ezen központi üzemének, politikai és kulturális fókusának irányítását és munkában tartását. Hatalma a magyar lelkeken Budapest közvetítése nélkül soha uralkodóvá nem vált volna.”

A politikai metaforák világában később még ennél radikálisabb képek is előkerültek: Budapest az ország gyomra, amely nem termel, csak fogyaszt; az ország vakbele, amire nincs is szükség, eltávolítható. Maga a jobboldali politika ennél azért gyakorlatiasabb volt: a „keresztény Budapest” megteremtésének jelszavával a város átformálására törekedett.

Azok a meghatározó gazdasági és társadalmi tényezők azonban, amelyek a főváros különállását, speciális jellegét adták, alapvetően megmaradtak (➝1); az országosan és a fővárosban is hatalomra kerülő jobboldali erők nem tudtak, részben nem is akartak rajtuk változtatni. Így később hiába szólt a propaganda a kereszténnyé és nemzetivé vált fővárosról (➝28), Budapest továbbra is a legtöbb területen más maradt. Politikai szempontból is, ezért a korszakban a jobboldali pártok csak antidemokratikus eszközökkel (➝89) tudták fővárosi hatalmukat fenntartani. (IK)

A templomtól vagy iskolától hány méterre működhetett bordélyház?

A kettős morálnak köszönhetően a prostitúció a 19. század utolsó évtizedeiben Európa-szerte, így Magyarországon is fénykorát élte. (➝27) A „hivatalos” polgári erkölcs a nemi életet ugyan elsősorban a gyermeknemzés érdekében tartotta elfogadhatónak, de a gyakorlatban a két nemmel szemben igen különböző normák érvényesültek. A nőktől a házasélet passzív tűrését várták el, a férfiak késztetését ezzel szemben biológiai tényként fogadták el, így velük szemben igen nagyvonalú volt a közvélemény. A prostitúcióra a modern élet nélkülözhetetlen szolgáltatásaként tekintettek. A kéjnők hozzátartoztak a városok egyes utcáinak, vendéglátó- és szórakozóhelyeinek (➝46) képéhez, a bordélyházak látogatása pedig a közép- és felsőosztálybeli férfiak hallgatólagosan elfogadott „szabadidős tevékenysége” volt.

Pontos számokkal mindenünnen csak a regisztrált szexmunkásokról rendelkezünk, az azok többszörösét kitevő fő- vagy mellékállású prostituáltakról csak becslések maradtak ránk. A korabeli rendőri szakértők egybehangzóan állították, hogy Budapest – lakosságszámához viszonyítva – az európai élmezőnybe tartozott.

Mivel a szabadpiac fénykorát élte, az államok a prostitúció terén is beérték a szabályozó szereppel. A városi hatóságok által alkotott rendeletek két fő célt tartottak szem előtt. Egyrészt meg akarták akadályozni a népbetegségnek számító nemi bajok – főleg a szifilisz – robbanásszerű terjedését, másrészt ki akarták küszöbölni, hogy a nyilvános terekben a szexualitás egyértelmű jeleivel találkozzanak a tisztes polgárok, különös tekintettel persze a nőkre és a kiskorúakra. Bordély „templomtól, iskolától, nevelőintézettől vagy hasonló jellegű közintézettől legalább 200 méter távolságban nyitható” – rendelkezett a vidéknek is mintául szolgáló fővárosi szabályzat.

A szexipari tevékenységet rendőrségi bejelentéshez és engedélyhez kötötték: a ma is közismert „bárca” szó tulajdonképpen speciális iparengedély volt. A rendőri nyilvántartásban számontartott prostituáltaknak hetente kétszer kötelező orvosi vizsgálaton kellett megjelenniük, természetesen saját költségükön. Ha az orvos fertőzést diagnosztizált, a kéjnőt azonnal kórházba küldték kényszergyógykezelésre. Az idejében felismert szifilisz ugyan a korban már nem számított halálos betegségnek, de biztos gyógyulásra csak a Salvarsan 1909-es feltalálása után lehetett számítani. A prostituáltak jó része néhány hetes kezelés után tünetmentesen, de betegen távozott és fertőzött tovább.

A főfoglalkozású „bárcás” prostituáltak bordélyházakban, lakásokon és találkahelyeken (magánkéjnők), illetve az éjjeli kávéházakban és mulatóhelyeken (futóbárcás) dolgoztak. Bár korábban is léteztek ilyen műintézmények, a bordélyházak virágkorának Budapesten az 1867-es kiegyezéstől a századfordulóig tartó időszak tekinthető. A szexipar súlypontja a későbbiekben a vendégeknek nagyobb diszkréciót biztosító „egyéni vállalkozói” formákba helyeződött át: a privát lakásokba, garniszállókba és az úgynevezett kéjnőtelepekre. Utóbbiak a prostituáltak „lakóközösségeit” jelentették, ahol ki-ki a maga szobájában fogadta a kuncsaftjait. A fővárosban 1894-ben még 44, 1910-ben már csak 18 nyilvánosház működött. A spontán hanyatlás láttán érthető, hogy különösebb felzúdulást nem keltett a férfitársadalomban, amikor 1926-ban a rendőrség végleg be is tiltotta a bordélyházak üzemeltetését.

Bordélyház tulajdonosa és üzemeltetője csak 30 évnél idősebb, büntetlen előéletű nő lehetett, olyan, „aki személyi és vagyoni tekintetben megbízhatónak látszik arra, hogy üzletében a kellő rendet fenn tudja tartani”. A rend fenntartása érdekében a tulajdonosnak a házban kellett laknia.

A házak legfontosabb helyisége a szalon volt: itt választották ki a férfiak a partnereiket. A szalon a társas szórakozás helyszíne is volt, ahol gyakran vak zongorista szolgáltatta a zenei hátteret, és lehetett ételt, italt is fogyasztani.

A prostituáltak lényegében alkalmazottként dolgoztak: a természetbeni ellátás, azaz a lakhatás és élelmezés mellett az általuk megtermelt bevétel egy része – általában negyede –, valamint a borravaló, az ún. harisnyapénz illette meg őket. A szolgáltatás fix áras volt, fizetni előre kellett a tulajdonosnőnél, a madámnál. Az árak igen széles skálán mozogtak: a 20. század elején Budapest legelőkelőbb bordélyházában kétszáz korona volt a tarifa, de a többséget kitevő külvárosi nyilvánosházakban mindössze 1‑2 korona.

A tulajdonosok igyekeztek röghöz kötni, lényegében adósrabszolgaságban tartani a lányokat: a ruhákat, szépítőszereket, gyógyszereket stb. ők szerezték be részletfizetés ellenében, és mindig ügyeltek rá, hogy alkalmazottaiknak adóssága legyen feléjük. Mivel a jórészt törzsvendégekből álló vendégkör elvárta az újdonságélményt, évente, félévente cserélődtek a lányok. Ez vezetett a leánykereskedelem kialakulásához: a prostituáltak jó részét kerítőnők terelték a piros lámpás házakba. Ezek legtöbbször cselédközvetítőnek adták ki magukat, és könnyű munkát, sok fizetést adó helyet ígértek a falvakból a nagyvárosba cselédkedni érkező tájékozatlan és hiszékeny parasztlányoknak. (➝70) Amikor aztán megérkeztek a bordélyba, és szembesültek vele, hová is szegődtek el látatlanban, nemigen találtak módot a menekülésre. (FZ)

Ki állt Budapest élén?

A mai olvasó minden bizonnyal csodálkozik azon, hogy Pest, Buda és Óbuda 1873-as egyesítésétől Nagy-Budapest 1950-es megszületéséig két ember állt a város élén. Vajon mi szükség volt arra, hogy a polgármester mellett még egy főpolgármester is igazgassa a várost?

Az 1873 után életre hívott főpolgármester megnevezés némileg félrevezető, hiszen míg az 1873 előtti Pesten ilyen néven a városi közgyűlés és a városi tanács elnökét mint az önkormányzat legfőbb tisztviselőjét tisztelték, az egyesített fővárosnál a főpolgármester lényegében a (vármegyék élén álló) főispán megfelelője volt. Miközben betöltötte a fővárosi közgyűlés elnöki tisztét, egyszersmind a kormányhatalom képviselője is volt, és mint ilyen, ellenőrizte az önkormányzatot és őrködött a kormány érdekei felett. Mindezeken túl meghatározó szerepe volt a tisztújítások, fegyelmi eljárások és különféle kinevezések alkalmával. A főpolgármesteri állás létesítését a városházi közvélemény hevesen ellenezte, de a későbbiekben a megválasztott személyek jórészt eloszlatták az aggodalmakat, mert a többségük szívügyének tekintette a fővárosi autonómiát.

Egészen más, fontosabb funkciót töltöttek be az 1950 előtti főváros igazgatásában a közgyűlés által hat évre választott polgármesterek. Noha a törvény megfogalmazása szerint a főpolgármester állt a „főváros élén”, a város igazgatásának irányítója és az önkormányzat tulajdonképpeni vezetője a polgármester volt, akinek programja irányt mutatott a várospolitikának. A polgármesternek mint az önkormányzat legfőbb képviselőjének a várospolitika alakítására gyakorolt közvetlen befolyása Bárczy István 1906-os megválasztását követően növekedett meg (➝28, ➝44, ➝72). A kormányok ezt azzal is elismerték, hogy 1912-ben Bárczy helyettes főpolgármesteri megbízatást is kapott, amivel jelentősen növekedett a mozgástere.

A két világháború közötti évtizedek sok szempontból a fővárossal – mint „bűnös várossal” (➝4) – szemben előítéletes kormányok centralizációs törekvéseivel jellemezhetők. És nemcsak az ellenforradalmi rendszer kiépülésekor, 1919–1920-ban, hanem pár évvel később, 1924–1925-ben is, amikor a kormány felfüggesztette a főváros autonómiáját, és a főpolgármester helyett kormánybiztos alá rendelte a várost. Az 1930-tól egyre inkább kormánymegbízottá váló főpolgármester hatásköre kibővült, például a kinevezéseknél, a közgyűlés vezetésében és a hivatal és az intézmények ellenőrzésében is. Akkor a közigazgatási kerületek irányítása is átalakult. Korábban a fővárosi közgyűlés által választott kerületi elöljárók álltak az egyes kerületek élén, akik csekély önálló döntési jogkörrel bírtak. 1930 után ez a kevés önállóság is megszűnt, a kerületi elöljáróságok a polgármesteri ügyosztályok végrehajtó szerveivé váltak. Ez a korszak végül a háborús bűnös nyilas vezetők fővárosellenes tevékenységével zárult.

1945-ben jelentős fordulat ment végbe a város életében. A Bibó István által kidolgozott, és a koalíciós pártok által törvényerőre emelt választási törvény nyomán minden korábbinál demokratikusabb törvényhatósági, mai szóval önkormányzati választásokra került sor. A demokratizálási törekvés tükröződött abban, hogy a főpolgármesteri tisztség – gyakorlatilag – megszűnt, azt a közgyűlés választott elnöke (a törvényhatósági bizottság elnöki tisztségében) gyakorolta. A polgármesteri tisztség jelentősége tovább növekedett, de mint manapság, alá volt rendelve a pártfrakciók akaratának. A demokratikus önkormányzás azonban nem teljesedhetett ki Budapesten.

1950 januárjában létrehozták Nagy-Budapestet (➝17), majd még abban az évben, októberben lezajlott az első tanácsválasztás. 1950 májusában fogadták el a tanácstörvényt, amely a fővárosiakat érintő szinte minden kérdést elvett a város vezetőitől és képviselőitől. Budapest és a 22 kerület (➝93) élén tanácsok álltak, de azok pusztán végrehajtó hivatali szervezetek voltak, olyannyira, hogy eleinte még az ügyosztályokat is közvetlenül utasíthatták a minisztériumok. A korszakban lassan, fokról fokra növekedett a tanácsok jogköre (➝64). Formálisan a tanácstestület választotta meg a tanácselnököt, de valójában az állampárti időszakban a legfontosabb hatalmi szerv, a Magyar Dolgozók Pártja, majd 1956 után a Magyar Szocialista Munkáspárt vezető testületei határoztak, miután ezek értékelték, ellenőrizték a tanácsok munkáját, és az úgynevezett nomenklatúrajogokon keresztül ezek döntöttek a tanácselnök személyéről is.

1990-ben gyökeres fordulat történt a rendszerben. Tanácsok helyett önkormányzatokat hoztak létre széles jogokkal, a tanácselnök helyett Budapesten a kerületi képviselő-testületek által választott polgármesterek kerültek a kerületek élére, míg az egész város vezetője a fővárosi közgyűlés által választott főpolgármester lett. Ez a rendszer, mint látható, teljesen más, mint az 1945 előtti kettős (főpolgármester és polgármester) felállás. 1994-től a kerületi polgármestereket és a főpolgármestert közvetlenül választják, ezért legitimitásuk igen erős. A törvényességi felügyeletet a kormányhivatal látja el, amelynek vezetőjét 2022-től főispánnak nevezik, amely tisztségnek – mint láthattuk – nincs történeti előzménye Budapesten. 1990–2010 között Demszky Gábor, 2010–2019 között Tarlós István volt a főpolgármester, míg 2019-től Karácsony Gergely tölti be e tisztséget. (FI)

Mit ültök a kávéházban?

A török hódoltság után újraéledő ikervárosokban homlokegyenest ellentétes élet folyik. Buda szőlőből-borból él, négy évszak és a hegyoldal diktálja a tempót. Pesten, a Duna sívó homokján mást kell kitalálni. A polgárok visszakérik a császártól városuk ősi vásártartási jogát. Kapnak is, Ferenctől évi két alkalomra, aztán Lipóttól még kettőre. Onnantól Pest a négy országos sokadalom pörgésében él. Március 19.: József-napi; június 8.: Medárd-napi; augusztus 20.: Szent István-napi; végül november 15.: Lipót-napi vásár. Két hétig tartanak, de az akkori útviszonyok, közbiztonság, időjárási bizonytalanságok miatt a kereskedők hamarabb megjönnek, utána még átnéznek a budai vásárra – sokan időznek itt egy hónapig is.

Pest nagy kereskedelmi utak csomópontja. A vásárok vonzáskörzete bő 200 kilométer sugarú kör, de jönnek messzebbről is. Az 1700-as évek elején úgy háromezer lélek él a városban – és évente négyszer rájuk zúdul még harmincezer. A pesti nép tehát kereskedik, de főleg szolgáltat.

Mit akar a vásározó? Enni, inni, aludni, tisztálkodni, pénzt váltani és kölcsönözni, árut raktároztatni, őriztetni, fuvaroztatni. Óriási árumennyiségek, hatalmas összegek cserélnek gazdát, tárgyalások zajlanak, tolmács is kell, aztán áldomást inni, zene mellett szórakozni, netán fehérnépek társaságában… És a legfontosabb: információkhoz jutni. Bank? Nincs. Tőzsde? Nincs. Hol egy normális hely, ahol tárgyalunk, szerződést írunk, van tiszta asztal, világítás, toll, tinta, biztonság?

A kávéházban.

A kávét már a törököktől ismertük, de a magyarok akkor még elutasították a keserű, fekete italt. Ám amikor Nyugat-Európát is elönti, itt is hamar divatba jön. Nyugaton az ára miatt eleinte arisztokraták és nagypolgárok kiváltsága, a „körítése” is fényűző: porceláncsésze, ezüsttálca, zsabós inas. Ezek a külsőségek jelennek meg a kávéházban is, olcsóbb kivitelben: fajanszedény, alpakkatálca. (De a pincér frakkot hord.) A pesti kávéház viszont megőriz két fontos elemet a keleti hagyományból: a kávéfőzés módját (kicsi, sűrű, erős) és a kávéházi demokráciát. Aki ki tud fizetni egy kávét, az bemehet, és addig ül ott, ameddig akar.

Ennek főleg a rémes lakásviszonyok ismeretében mérhető föl a jelentősége: a házak, a lakások zsúfoltak, zajosak, a lakbér, a fűtés, a világítás ára az egekben. A kávéházban világos van, csönd és meleg. És rengeteg újság – a hölgyek kedvéért méregdrága divatlapok is – meg rengeteg szóbeli információ: pletykák, üzleti hírek.

A kávéháznyitás jogát úgy szabályozták, mint az alkoholmérést. Eleinte a tanácsurak, arisztokraták, nagypolgárok szereztek kávésjogot, amelyet jó pénzért bérbe adtak. Ez a rendszer csak az 1864-es ipartörvénnyel változott, onnantól bárki nyithatott kávéházat, akinek volt hozzá tőkéje és szakértelme. Szaporodtak is, mint a gomba. (Budán is voltak kávéházak, sőt az ottani két örmény kávés neve már 1702-ből fennmaradt, míg az első pestiről, Cavesieder Blasiusról 1714-ből tudósít a telekkönyv.)

1800-ban Pest lakóinak száma 30 ezer, 1851-ben 120 ezer, a 20. század hajnalán pedig – már egész Budapesté – 730 ezer fő. A kávéházaké más ritmusban növekszik: 1792-ben 18, 1852-ben 68, aztán 1877-ben – egész Budapesten – 130, 1896-ban, a millennium évében pedig eléri az abszolút csúcsot: 611! Ez persze nem maradt így, de 350-400 kitartott, s némi hullámzással az 1949-es államosításig ennyi működött.

Jogszabály szerint a kávéház utcaszinten lévő, legalább 150 m² alapterületű és – a sűrű pipa- és szivarfüst miatt – 4 méter belmagasságú helyiség, ahol legalább két biliárdasztal áll, s kapni a hosszú felsorolásba foglalt italokat és – eleinte csak hideg – ételeket. Éjjel-nappal nyitva tarthatott. Amelyik üzlet a fentiekből valamit nem teljesített, az kávémérés volt, és éjszakára bezárt.

Az ipartestületnek eleinte két szakosztálya volt: kávéház és zenés kávéház. Utóbbiakban szigorú időkorlátozással volt zene, többnyire minden műfajban profi cigánybandák. 1906-tól jött létre hivatalosan a café-restaurant, éjjel-nappal melegkonyhával.

Mindent egybevetve a kávéház elsősorban nem vendéglátóhely, hanem afféle felnőtt napközi és információs bázis volt. Már a 19. századtól vannak adatok arról, hogy törzshelyek alakultak ki: különböző foglalkozási csoportok, illetve a Pestre özönlő vidékiek, sőt külföldiek is megtalálták valahol második otthonukat – és egymást. Tudjuk, hova jártak a marhakereskedők, a műszem- és művégtag-készítők, a pékek, az ékszerészek, a pénzért bérelhető hamis tanúk; hova a szegediek, pécsiek, pozsonyiak vagy kolozsváriak, törökök, lengyelek, orosz arisztokraták és francia nyelvmesternők. Aki megérkezett a fővárosba, az első konfliskocsistól megtudhatta, hol találhat földijeire vagy kollégákra. Két nap múlva már biztos volt szállása és munkája.

Ki ne felejtsük az irodalmi és művészkávéházakat. Úgy minden századik volt ilyen. Hogy mégis ezekről tudjuk a legtöbbet? Vendégeik megírták, dokumentálták ottani életüket, míg a többiek sajnos szinte soha. A politikus-kávéházak vendégei pedig – ahogy Európában mindenütt – időnként kirobbantottak egy mindent megváltoztató polgári forradalmat. (SN)

Hogyan viszonyult a modern Budapest a saját régmúltjához?

193 márciusának végén meggyilkolták Pertinax császárt, aki rabszolgából lett fakereskedő fiából vált hadvezérré, s egy összeesküvés nyomán választották meg Róma élére. Nyolcvanhét napot uralkodott. Egyik testőre döfte le, s a légiók által választott „bosszúállók” közül Septimus Severus kerekedett felül. A Rómát rövid ideig irányító itáliai és a trónt hosszan uraló (193–211) észak-afrikai születésű császár pályájában közös, hogy Pannóniából jutottak el Rómáig. Pannónia az i. e. 1. században került római uralom alá, a Duna (Danubia) a limes, a Birodalom határa lett, s Alsó-Pannónia igazgatási-katonai központjául az óbudai Aquincumot tették meg.

A fénykorában több mint 50 ezres lakosságú római kori település első leletei a 18. század végén kerültek elő, szőlősgazda és földműves is talált épületelemeket, majd az 1820-as években már kezdték tudatosan számba venni az aquincumi „római régiségeket”. Bár a hazai nyilvánosságban nem keltett nagy figyelmet, az 1867-es párizsi világkiállításon a magyar anyagban szerepeltek óbudai leletek is, majd az 1870-es évektől megkezdődött a romok módszeres régészeti feltárása. 1889 nyarán – az addig a Nemzeti Múzeumban és a Várban kiállított leletekből – Óbudán, a régi Krempl-malomban rendeztek be állandó múzeumot, majd öt évvel később megnyitott az Aquincumi Múzeum. Nagy szenzációt azonban a polgárvárost feltáró régész, a múzeumot 1938-ig irányító Kruzsinszky Dénes sem ígért. „Leletek dolgában az ásatások kezdettől fogva szegények voltak. Úgy kell lenni, hogy Aquincum lakói lassanként hagyták el városukat úgy, hogy még elég idejük volt, hogy holmijukat magukkal vigyék” – írta 1894 decemberében a Fővárosi Közlönyben.

A 20. században az óbudai leletek sorra kerültek elő az építkezések során, így a második világháború előestéjén tárták fel a katonai amfiteátrumot, 1954-ben nyitották meg a Táborvárosi Múzeumot, 1964-ben a Fürdőmúzeumot. „Maga Aquincum világraszóló drágaságokat vigyáz (víziorgona). Ahol ásót vágnak a földbe, kincsek kerülnek elő” – a Magyarország 1964. augusztusi riportja mintha változó hozzáállást mutatna, miszerint akkor már minden leletet a múlt értékes örökségeként kezeltek. A hetvenes-nyolcvanas évek várostervezési gyakorlata azonban nem a római hagyatéknak, hanem az autósforgalomnak adott elsőbbséget, s 1984-re megépült a Flórián téri felüljáró (➝67), a fürdő maradványai pedig a gyalogos-aluljáróban „rekedtek”; az üzletekkel, beülős helyekkel tarkított turistacsalogató aluljárórendszer pedig végül – forrás hiányában – nem épült ki.

A város múltjának másik kiemelkedő öröksége a Budai Vár, amelynek első „változata” a tatárjárás után épült, majd emeltetett itt palotát Nagy Lajos és Luxemburgi Zsigmond is. Az 1541 és 1686 közötti török uralom idején épült a mai Király, Rudas, illetve Rác fürdő és Veli Bej fürdője, s a Budára kolostort alapítani érkező Gül baba síremléke, törökül türbéje. A várat 1686 után barokk, majd a 19. század végén Hauszmann Alajos tervei alapján neobarokk stílusban építették újjá. A 18. század elején a maradványok többségét elbontották, a romokat felhasználták a várfalak és teraszok feltöltéséhez. A dualizmus kori átépítésnél nem „bolygatták” a középkori leleteket, így azok feltárása a második világháborús pusztítás után kezdődött meg, s folyt „versenyt futva” a helyreállítási munkákkal. A pályáját az 1930-as években kezdő, az óbudai amfiteátrum helyreállítását is kidolgozó építész, Gerő László tervei nyomán hiteles, visszafogott módon épült meg a Rondella, a Ferdinánd-kapu és a Buzogánytorony, amelyek a középkori vár képét idézik.

1949-ben a kommunista párt úgy döntött, a Várba költözteti a pártvezetést, és a Vár kormányzati negyed lesz újra, ám három évvel később már elvetették ezt a gondolatot, mint a proletárhatalommal összeegyeztethetetlen urizálást. A hetvenes-nyolcvanas években vált a Vár kulturális központtá, kutatóintézetekkel, levéltárakkal, múzeumokkal és az Országos Széchényi Könyvtárral. A turisztikai hasznosítás leglátványosabb példája az amerikai tőkével épült Hilton szálló, amelynek kivitelezésekor a műemlékvédelemnek meg kellett küzdenie azért, hogy a 13. századi kolostor és a 18. századi jezsuita kolostor maradványait megőrizzék, és a modern szállodaépületbe integrálják. A jelenlegi, sok kritikát kiváltó döntések és megoldások részben az 1945 előtti állapotokhoz próbálnak visszanyúlni, részben a Várnegyed kormányzati funkciójának visszaállítását szolgálják, amelynek leglátványosabb eleme a korábban a Nemzeti Színház (➝58) kamaraszínházaként, majd táncszínházként hasznosított Karmelita-kolostorban kialakított miniszterelnöki hivatal. (TR)

Hogyan került egy szecessziós sziget a modernista Pozsonyi útra?

A Jászai Mari térnél, a Pozsonyi út páros oldalán három óriási ház építészeti szempontból nem kötődik sem a historizáló körúthoz, sem a modern Pozsonyi úthoz (➝62). A régi Lipótvároshoz túl újszerű, Újlipótvároshoz pedig régimódi. A Palatinus-házak közigazgatásilag utóbbihoz tartoznak, de külön fogalmat jelentenek.

A Nagykörút Szent István körúti szakasza csak a 20. század hajnalán épült be. A mai Jászai Mari tér ekkor még kietlen külváros képét mutatta, a Duna partja nem volt kiépítve, a mai Pozsonyi út páratlan oldalán egy óriási, régi raktárépület nyúlt el. Észak felé haladva földszintes kispolgári házak, egy gyapjúmosoda és gőzmalmok hatalmas épületei magasodtak az ég felé (➝19). 1908-tól aztán felgyorsultak az események, miután a kormány megegyezett József főherceggel, hogy az állam megveszi tőle a Margitszigetet, és nyilvános parkot hoz létre. A vételárat részben ingatlanokkal egyenlítette ki a főváros, így került a főherceghez a pesti Duna parton a Margit hídtól (➝53, ➝69) északra és délre húzódó négy telek is, amelyet aztán a Palatinus Építő és Ingatlanforgalmi Részvénytársaság vett meg tőle. Ezt a céget Schiffer Miksa hozta létre 1910-ben, azzal a céllal, hogy a palatinustól, azaz a nádortól megvásárolt telkeken bérházakat építsen – végső soron ezért ragadt rajta a házakon a „palatinus” elnevezés.

A Duna parti házcsoport megtervezésével a Palatinus cég Vidor Emilt bízta meg. (Az építőcég a Margit híd hídfőjétől délre is épített egy hatalmas épületet, amely azonban nem maradt fent, helyén ma az Országgyűlés Irodaháza áll, az úgynevezett Fehér Ház.) Vidor a kor divatos ízlésének megfelelő késő szecessziós stílusban álmodta meg a három nagy épületegyüttest, amelyet jellegzetessé nem is annyira a mértani formákba foglalt stilizált növény- és állatdíszítések tettek, hanem a Budapesten szinte egyedüli tetőszerkezet. Vidor alapvetően a francia Art Nouveau szellemét és annak formavilágát honosította meg hazánkban, de kísérletezett például a székely parasztházak ácsszerkezeti elemeinek városi épületekbe való átplántálásával is. Ennek a kísérletező korszakának tanúi a Palatinus-házak is, amelyen német, sőt, finn építészeti hatások is felfedezhetőek. Az épületcsoport megépítése óriási vállalkozásnak számított az 1910-es években: az 1911-es Rudolf (mai Jászai Mari) téri, majd a következő évben a Pozsonyi úti (6., 8., 10.) építkezés közel 10 millió koronába került. Összehasonlításul: pár évvel korábban a főherceg 11 millió koronát kapott az egész Margitszigetért (➝54). 1913-ban aztán az utolsó házcsoport is megépült, így a Margit hídtól egészen a Sziget (mai Radnóti Miklós) utcáig terjedtek a Palatinus-házak. Az építkezési hullámot megakasztotta az első világháború, a házcsoport így két évtizedre magányos sziget maradt a kietlen Pozsonyi út mentén, ahol csak 1933 után folytatódott a bérházépítés (➝71).

A Duna-parti bérházak kiemelkedően exkluzívnak számítottak a városban. A nagy alapterületű luxuslakások összkomfortosak voltak, az akkoriban még ritkaság számba menő fürdőszobákban meleg víz is folyt: a Margitszigetről vezették át a gyógyforrások vizét a Duna alatt. Ezt a megoldást állítólag azért választották a tervezők, mert az 1910-es évek elején a város ezen részén még nem volt kiépítve a vízhálózat (➝35), és ez tűnt a legegyszerűbb megoldásnak. A lépcsőházak többnyire tágasak voltak, a fő- és melléklépcső több házban egy traktusba került, mindkettő széles kivitelezésben, sőt, több helyen külön liftet is beépítettek a cselédség számára. A pincében központi porszívórendszert alakítottak ki, így a lakásokban csak a porszívó csövét kellett rácsatlakoztatni a meglévő aljzatra.

Mindez érthetővé teszi azt is, hogy több híres ember élte életét a ház falai között. Például Jászai Mari is, aki később a tér névadójává vált születésének 100. évfordulóján, 1950-ben. A színésznő szerethetett itt lakni, mert végrendeletében Schiffer Miksára hagyta a „Holló Barnabás által művészileg faragott oroszlánt” és a kanapét, amelyek egykor a lakását díszítették. Más tapasztalatot szerzett Kosztolányi Dezső, aki nagy reményekkel költözött 1912 augusztusában az akkor frissen átadott Újpesti rakpart 6. szám alatti házba. Egész évre szóló bérleményt vállalt, és az üres lakást egyénileg terveztetett bútorokkal rendezte be. Az ősz beköszöntével azonban a Duna felől rendületlenül fújt a hűvös északi szél, és a költő ezt nagyon nem bírta, így pár hónap múlva innen költözött a Fehérvári, mai Bartók Béla útra.

A Palatinus-házak mai napig őrzik az építtető cég nevét, nem véletlenül. Ez volt a cég első nagy beruházása, és később ebben az épületegyüttesben, a Rudolf tér 6‑ban rendezték be központi irodát is. Ezt onnan is lehetett tudni, hogy rendszerint a ház előtt parkolt az AC306-os rendszámú Cadillac, Schiffer Miksa céges autója, ami akkoriban Európa-szerte ritkaságnak számított. (MB)

      1. kartogram. Budapest közigazgatási kerületei, 1873–1930.
    

  


  
    Tematikus bontás


    Gazdaság, kereskedelem, pénzügy


    3  Sertésfőváros?


    12  Jó üzlet volt a fővárosi bankalapítás?


    20  Hogyan vált Budapest a magyar ipar fővárosává?


    24  Mikor fejlődött látványosan a fővárosi textil- és papíripar?


    32  Budapest, az agrárváros?


    33  Hogyan változtatták meg a piaci kofákat a vásárcsarnokok?


    38  Hogyan hatottak a háborúk és válságok a bankokra?


    40  Hogyan lett Csepel tengerhajózási kikötő?


    43  Ipar a város szélén?


    52  Mely iparágak és gyárak fejlődtek a világháborúk idején?


    78  Hányféle iparág virágzott Budapesten és környékén?


    88  Hogyan tűnt el a nagyipar a fővárosból?


    Közélet


    4  Bűnös városból keresztény Budapest?


    6  Ki állt Budapest élén?


    14  Megszáll Budapesten?


    16  Kell Közmunkatanács a fővárosnak?


    64  Volt fővárosi akarat Rákosi és Kádár évtizedeiben?


    75  Mit utáltak a budapesti munkások?


    84  Volt vörös övezet Budapest körül?


    89  Keresztény, baloldali vagy liberális Budapest?


    Közlekedés


    10  Autók vagy kerékpárok használták a Margit hidat az 1929-es reggeleken?


    18  Hogyan határozták meg a városképet a vasúti építmények?


    31  Mikor váltotta le a lóvasutat a villamos?


    39  Mennyire volt megközelíthető Budapest vízen és levegőben?


    67  Felül vagy alul járjunk?


    68  Miért nem ért össze a Nyugati téri felüljáró híd?


    73  Hogyan vált Budapest közlekedési cége az egyik legnagyobb vállalattá?


    81  Ki volt Feri, a repülőtér névadója?


    86  Hol rejtőzik az atombombabiztos bunker?


    Kultúra, sport, szórakozás, turizmus


    7  Mit ültök a kávéházban?


    11  Megérni a budapesti olimpiát?


    25  Bulvár a pesti boulevard-on?


    26  Iskolázottabbak a fővárosiak?


    29  Könnyű zenélni?


    37  Mely hotelekben laktak a politikusok és külföldi vendégek?


    41  Hol nyílt meg Európa első jógastúdiója?


    42  Kik játszották a kettős rangadókat?


    47  Hol nyugszanak elhunyt nagyjaink?


    49  Mikor kezdett elüzletiesedni a karácsony?


    55  Gyorsan bekapni valamit?


    58  A városé vagy a nemzeté a színház?


    60  Külföldi vagy belföldi turisták jöttek Budapestre?


    66  Hogyan alakultak ki a halál és a gyász nagyvárosi szabályai?


    83  Hollywood Budapesten?


    Nagyvárosi élet: bűnözés, infrastruktúra, lakhatás


    2  Mitől bűzlött a városegyesítés?


    5  A templomtól vagy iskolától hány méterre működhetett bordélyház?


    13  Mikor volt az első fegyveres bankrablás a fővárosban?


    27  Miért mentek el több ezren egy meggyilkolt luxuskurtizán temetésére?


    30  Hogyan tartották tisztán az utcákat?


    34  Kik szedték a budapestiek szemetét?


    35  Hogyan épült ki a vízvezeték- és csatornahálózat?


    36  Mikor volt a Csikágó és környéke Budapest egyik bűntanyája?


    45  Bűnös város volt Budapest a 20. század elején?


    46  Járt a walesi herceg a Kék Macskában?


    48  Ki működtesse a népkonyhákat?


    50  Kik szabadították meg Budapestet a lehullott hótól?


    63  Hogy néz ki a Sztálin-barokk?


    69  Volt öngyilkosok hídja Budapesten?


    70  Miért volt konfliktusos a cseléd és asszonya viszonya?


    71  Hányféle ember lakott együtt egy budapesti bérházban?


    72  Hogyan versengtek a fővárosi művek?


    74  Miért utálták az IKV‑t?


    85  Miért volt girbegurba a Rákóczi tér?


    90  Hol laktak a „panelprolik”?


    Reprezentáció


    1  Hogyan vált elsővé Pest-Buda az ország városai között?


    8  Hogyan viszonyult a modern Budapest a saját régmúltjához?


    15  Hogyan vált magyarrá Budapest?


    21  Az ország kapuja?


    28  Hogyan lett Budapestnek Magyar Zsoltára?


    56  Mekkora volt Budapest születésnapi tortája a 125. évfordulón?


    61  Miért nem lett Budapest a világkiállítások városa?


    82  Hogyan ünnepelt az országgal együtt az évszázados főváros?


    91  Szomszédok és Barátok közt?


    Térhasználat


    17  Nagy-Budapest a kommunisták megalomán találmánya volt?


    22  Mi zavarta meg a temetők csendjét?


    23  Merre vonult a tömeg Budapesten?


    44  Mit szóltak az elővárosok a Nagy-Budapest-tervhez?


    51  Melyik tér égett „45 vad telén”?


    53  Hol állt a Manci és a Böske híd?


    57  Mekkora tömeg volt a 19. század nagy temetésein?


    65  Zavarta Rákosi Mátyás kilátását a Szent Anna-templom tornya?


    80  Gyalogos- vagy közúti hídnak tervezték az Erzsébet hidat?


    87  Milyen a fővárosi „alvilág”?


    92  Van élet a fővároson kívül?


    93  Van logika a fővárosi kerületek számozásában?


    Városrészek


    9  Hogyan került egy szecessziós sziget a modernista Pozsonyi útra?


    19  Hol volt Pest első iparnegyede?


    54  Mitől féltették a Margitsziget „törzsközönségének csendes élvezését”?


    59  A Városliget a legrégibb, közpénzből készült park?


    62  Bauhaus Újlipótváros építészete?


    76  Valóban csak a gépipar hazája volt Angyalföld?


    77  Hogyan lett az Óbudai Gázgyárból technológiai és tudásközpont?


    79  Hogyan lett közpark Buda legsűrűbben lakott városnegyedéből?

